BIZ วิ่ง 3% โบรกฯ คาดกำไรปี 64 โต 3 เท่า รับรู้รายได้ต่อเนื่อง หลังส่งมอบงานตามแผน
BIZ ปิดเช้าบวก 3% โบรกฯ คาดกำไรปี 64 โต 3 เท่า! รับรู้รายได้ต่อเนื่อง หลังส่งมอบงานตามแผน
BIZ ปิดเช้าบวก 3% ราคาแตะ 9.55 บ. ด้วยมูลค่าซื้อขาย 10.22 ลบ. โบรกฯ คาดกำไรปี 64 โต 3 เท่า! รับรู้รายได้ต่อเนื่อง หลังส่งมอบงานตามแผน
13 ก.ค. 2564

ผู้สื่อข่าวรายงานว่าวันนี้ (13 ก.ค. 2564) ราคาหุ้นบริษัท บิสซิเนสอะไลเม้นท์ จำกัด (มหาชน) หรือ BIZ ปิดตลาดภาคเช้าอยู่ที่ระดับ 9.55 บาท เพิ่มขึ้น 0.30 บาท หรือ 3.24% โดยทำจุดสูงสุดที่ 9.65 บาท และทำจุดต่ำสุดที่ 9.40 บาท ด้วยมูลค่าการซื้อขาย 10.22 ล้านบาท

บริษัทหลักทรัพย์ โกลเบล็ก จำกัด ระบุในบทวิเคราะห์เมื่อวันที่ (9 ก.ค. 2564) โดยประเมินต่อหุ้น BIZ ว่า ได้ปรับเพิ่มประมาณการรายได้ปี 2564 จาก 2.20 พันล้านบาท สู่ 2.80 พันล้านบาท เติบโต 267% จากงวดเดียวกันของปีก่อน และปรับเพิ่มประมาณกำไรสุทธิปี 2564 จาก 115 ล้านบาท สู่ 186 ล้านบาท เติบโต 319% จากงวดเดียวกันของปีก่อน โดยรายได้ดังกล่าวมี Backlog รองรับแล้ว 2 พันล้านบาท (รายได้ไตรมาส 1/2564 อยู่ที่ 550 ล้านบาท) ที่คาดว่าจะส่งมอบภายในปี 2564 และมีรายได้จากการบริการและโรงพยาบาลอีกราว 270 ล้านบาท
รวมทั้งทางฝ่ายวิจัยได้ปรับเพิ่มสมมติฐานอัตรากำไรขั้นต้นจาก 11.50% สู่ 12.90% เนื่องจากบริษัทฯส่งมอบงานได้ตามกำหนดทำให้อัตรากำไรขั้นต้นปรับตัวดีขึ้น แม้ว่าอัตรากำไรขั้นต้นของเครื่องฉายรังสีด้วยอนุภาคโปรตรอนของโรงพยาบาลจุฬาลงกรณ์ ซึ่งเป็นงานขนาดใหญ่มูลค่าราว 1 พันล้านบาทจะต่ำกว่าค่าเฉลี่ยก็ตาม
ขณะที่ยังคงประมาณการค่าใช้จ่ายในการขายและบริหารที่ 93 ล้านบาท ซึ่งสูงกว่าค่าเฉลี่ยย้อนหลังปี 2562 – 2563 ที่ 66 ล้านบาท ทั้งนี้ทางฝ่ายวิจัยยังคงประมาณการรายได้และกำไรปี 2565 ที่ 1.13 พันล้านบาท และ 97 ล้านบาท หดตัว 49% และหดตัว 15% ตามลำดับ เนื่องจากไม่มีการส่งมอบงานขนาดใหญ่มูลค่า 1 พันล้านบาทเหมือนปี 2564
อย่างไรก็ดีทางฝ่ายวิจัยประเมินมูลค่าด้วยวิธี SOTP โดยได้ราคาเหมาะสมธุรกิจติดตั้งเครื่องฉายรังสีปี 2564 ที่ 8.37 บาทเพิ่มขึ้นจาก 3.63 บาทตามการคำนวณ P/E ratio เฉลี่ยย้อนหลัง 1 ปี และปรับลด 1 S.D. เพื่อให้สะท้อนถึงการส่งมอบงานใหญ่ซึ่งไม่ใช่ภาวะปกติในการดำเนินงานของบริษัทฯ ทั้งนี้ได้ค่า P/E ratio เพิ่มขึ้นจาก 12.50 เท่าสู่ 18.20 เท่าและประเมินราคาเหมาะสมโรงพยาบาลมะเร็งอีก 0.33 บาท (อิง PBV 1 เท่าเนื่องจากยังมีผลขาดทุนจากส่วนที่บริษัทถือหุ้น 65%) ได้ราคาเหมาะสม ณ สิ้นปี 2564 ใหม่ที่ 8.70 บาทเพิ่มขึ้นจาก 3.96 บาท โดยราคาหุ้นล่าสุดสูงกว่าราคาเหมาะสมที่ประเมินได้ แต่ด้วยคาดการณ์ผลประกอบการปี 2564 ที่โดดเด่นและอัตราผลตอบแทนเงินปันผลที่สูงถึง 4.0% (สูงกว่าอัตราผลตอบแทนเงินปันผลของ MAI ที่ 2.6%) จึงยังคงแนะนำ “ถือ”